SON'VARACHIM SUNGTTAM:
JAI HO BHAROT ! JAI HO DIL'LI !
 Don dis fattim, mhollear Febrerachie 13ver Lokxayechem Devull aslolie Sonsodent (Parliament) Lok Sobhechea khasdaramni aplea apnnak sobhava vinglle korpachio jio kornnio kelio, tio Bharotachea dor eka nagrikak lojek ghalpachio tharleat hem khorem. Rajyanche motdaranche protinidhi mhonn nivddun ailolea tea khasdarank tosleach, mhonnche fodd-modd korpiamni, lokxayecho khoro orth khobor nasloleamni, kaidea add vochpi sobhavachea motdaramni nivddun dileat kay kitem oso prosn monant ubo zata.
 - Lokxayechea Devllant bosun Bharot desacho man rakhun vevhar cholounk zay aslolea Bharotachea khubxea khasdarank lokxayecho khoro orth khobor nam hem Bharotantlie khuinche-i ugti aslolie chiklachie ani ghanniarie khollie poros odik ugteponnim disun yeta.
 - Jea rajyachea sorbhonvtonnchea vatavoronnant he khasdar lhananche vhodd zaleat, tea rajyachi ani khasdaranchi fattbhuim hie ghoddnnientlean ugddapi zata.
 - Favo tem xikop ani rajkaronnachi khori vollok naslole khasdar Lokxayechea Devllant pavtoch, khoinchie poristhitent apnnak koxe samballunk ani vagunk unnem poddtat, ani eka borea khasdarak sobonam toslio kornnio adarunk te kitlea khala denvtat tem-ui chitr hi kalli ghoddnni dollebhorun polleunk dita.
 Kal Febrerachi 14 tarik. Dil'lint Aam Admi Pokxacho (APP) mukheli Arvind Kejriwal zo 49 dis adim Dil'lichea mukhel montriache kodelir boslolo, tannem aplea podacho rajinam dilo. Bhroxttachar sompounchie yevzonnen to jem Janlokpal Bil Vidhan Sobhent manddun pas korunk sodtalo taka, AAP-k bhailean thaun tenko divpi Kongres Pokxachea amdaramni ani Virodhi Pokxachea - Bharoti Janata Pokxachea - amdaramni ekttaim yeun virodh kelo. Ani heach karonnachem nimit dhorun Arvind Kejriwalan aplea mukhel montripodacho rajinamo dilo.
 Dil'lintlie he-ui ghoddnnien desantlea pokxanchie monanchie vrut'ticher ani sobhavacher boriech kholayen uzvadd ghalolo dista.
 - Dil'lintlie Vidhan Sobhechie vinchnnukent apnna poros AAP-k chodd zoit favo zalem hem Kongresik sosunk nam. Dekun hea pokxan AAP-k thoim sorkar ghoddounk khuxi nastanam-i bhailean thaun tenko dilo, ani soeg mellta toso teach pokxache pãy oddle. Haka sondi sadunchem rajkaronn mhonntat.
 - Dil'lintlie Vidhan Sobhechie vinchnnukent Kongres Pokx sarkocho sokoilea zagear. BJP-kui sorkar ghoddounk ani cholounk Dil'lintlea motdaramni bhoumot diunk nam. Sorkar ghoddounk Kongresin bhair thaun AAP-k tenko dilo to BJP-k matui avddunk nam. Toxem zalolem tea pokxak naka-i aslem. Mhonnun BJP-n 'mhaka nam zalear chol tuka-i nam' oxem dhoronn apnnaun Virodhi Pokxacho sobhav samball'lo.
 - Bharotantlea rajyamni, ek pavtt mukhel montriachie kodelir boslolo rajkarnni ti kodel aplo kall somplea bogor tichievelo matui uttunk sodinam. Dekun modinch taka konnem tori uttoun konnxak uddouncho poddta. Rajkarnniche kopdde ghalolea Arvind Kejriwalan mat toxem ghoddum porian ravunk nam. Janlokpal Bil Vidhan Sobhent pas korunk taka tenko diunk nam, tannem mukhel montripodacho rajinamo dilo.
 teach rebeachie rajki nodren polletole asle.
 - Arvind Kejriwal AAP-chem rajki misanv gheun rajkaronnant aila tednam thaun raxttrik pokxanchea pottant bara vazunk lagleant. Lok Sobhechie vinchnnukechem gonnit hakach lagun kitem-kat zait tacho sumar kaddunk zainam. Porinnam': APP raxttrik rajki mollar koslem tori ontor korunk xokta! 